钦定古今图书集成/理学汇编/文学典/第006卷 > 容斋续笔 > 《东坡论庄子》
## 钦定古今图书集成/理学汇编/文学典/第006卷 > 容斋续笔 > 《东坡论庄子》

东坡先生作《庄子祠堂记》，辩其不诋訾孔子，尝疑盗
跖、渔父，则真若诋孔子者。至于《让王》《说剑》，皆浅陋不
入于道。反复观之，得其《寓言》之终，曰：“阳子居西游于秦，遇老子。其往也，舍者将迎其家。公执席，妻执巾栉，
舍者避席，炀者避灶。其反也，与之争席矣。”去其《让王》
《说剑》《渔父》《盗跖》四篇，以合于《列御寇》之篇，曰：“列御寇
之齐，中道而反，曰：‘吾惊焉，吾食于十浆而五浆先馈，
然后悟而笑曰：是固一章也。《庄子》之言未终，而昧者
剿之以入其言尔’。”东坡之识见至矣尽矣。故其《祭徐
君猷文》云：“争席满前，无复十浆，而五馈用为一事。”今
之庄周书《寓言》第二十七，继之以《让王》《盗跖》《说剑》《渔
父》，乃至《列御寇》为第三十二篇，读之“者可以涣然冰
释也。”予按，《列子》书第二篇内，首载御寇馈浆事数百
言，即缀以杨朱争席一节，正与东坡之旨异世同符。
而坡公记不及此，岂非作文时偶忘之乎？陆德明《释
文》：郭子元云：“一曲之才，妄窜奇说。若《阏奕》《意修》之首，
《危言》《游凫》《子胥》之篇，凡诸巧杂，十分有三。”《汉·艺文志》：
《庄子》五十二篇，即司马彪孟氏所注是也。言多诡诞，
或似《山海经》，或类《占梦书》，故注者以意去取。其内篇
众家并同。予参以此说，坡公所谓昧者，其然乎？《阏奕》
《游凫》诸篇，今无复存矣。